tt ky fr cs ky ky ky ky ky ky kk ru ky ky ky ky ky ky ru ky ky ky ky ky ky ky ky ky ky ru ru cs ky ky ky kk uz ky ky ky ky ky ky mn ru ky ky ky ky ky ky ky ky ru
Улуу Атамекендик согуштун ардагери Асек Урманбетов өзү чыгарган китептеринен түшкөн кирешелерин колдоого муктаж жарандар менен бөлүшүп келет.
87 жаштагы карыя Асек Урманбетов1998-жылдан бери төрт китепти жазып, басмадан чыгарды. Аксакал "калемге 75 жашымда кабылгам" дейт. Асек абанын айтымында, жарымы поэзия, жарымы кара сөз менен жарык көргөн эмгектерин өзү жазып, өзү машинкага терип, өзү басылмалар менен сүйлөшүп, басмаканаларда бастырып чыгарат. Мындан тышкары 2004-жылы түзгөн "Акжол" коомдук фондун да жалгыз өзү иштетип келүүдө. 88 жашка келген байбичеси Тамара Балтабаева экөө табышып баш кошкондоруна аз эле убакыт болду. Эки үй-бүлөнү баш коштурган данакер жубайлардын бактысы үчүн былтыр мамлекет башчысы К.Бакиев бокал көтөрүп, каалоосун айткандыгын сыймыктануу менен эскергенди жакшы көрүшөт.
Согуштун каардуу жылдарында өмүр менен өлүмдүн баасын баалоого үйрөнүшкөн Асек аба менен Тамара апа азыр ар бир күндү, ар бир көз ирмемди аздектеп өткөрүүгө аракеттенишет. Алардын максаты да ошол: колдорунда болсо, колдоого муктаждарга таратууга ашыгышат. Анткени бул өмүрдө адамдар көр-тирликтен өөдө туруп, бири-бирин ардактап, кадырлап өтүүсү зарыл деп эсептешет. Ошондон улам фонддун эсебине чогулган акчаларды каражатка тукулжурап тургандарга баш-аягы болуп 90 миңдей каражат таратышты. Жакында эле шаардын төрт район акимине жолугуп, согуштун жана тылдын ардагерлерине, деги эле колдоого муктаждарга ар бир районго 10 миң сомдон берди.
Асек аксакал жакында эле өзү туулуп-өскөн Жети-Өгүз районундагы Саруу айылына барып, мектеп бүтүрүүчүлөрүнүн акыркы коңгуроосуна катышып кайтты. Ал адаттагыдай эле куру кол барган жок. Айылдаш согуштун жана тылдын ардагерлерине, катышуучуларына жалпы жонунан 21 миң сом тартуулап, быйылкы бүтүрүүчүлөргө ак жол каалоо менен ак батасын берип, бир миң сом акчасын кошумчалады.
Кыргыз-Түрк "Манас" университети Бишкектеги №1 гимназия мектеп интернатына беш компьютер, ксерокөчүрмө жана сканерлүү бир принтер белекке тапшырып, чакан компьютердик лаборатория ачып берди.
Окуу жайдын студенттик кеңешинин демилгеси менен 21-апрелде кайрымдуулук концерт уюштурулуп, анын соңунда концерттен түшкөн каражаттын негизинде Панфилов районунун Тилебалиев атындагы балдар интернатына жана Балдар реабилитациялык борборуна 30 миң сомдук кеңсе буюмдарын, кир жуугуч каражаттарын тапшырышкан. Эми туура бир айдан кийин 21-майда №1 мектеп интернатына да жардам берип жатышат. Бул патриотторго КР Эмгек сиңирген артисти Гүлнур Сатылганова да кошулуп, өзүнүн атынан бир компьютер тапшырды.
Компьютердик лабораториянын ачылыш аземине университеттин студенттик кеңешинин мүчөлөрү, эмгек жамааты жана шаардык билим берүү башкармалыгынын өкүлдөрү катышты. Ачылыш аземинде окуучулар жана мектеп жетекчилери студенттерден мындай жардамды алгачкы жолу алып жаткандарын жашырышкан жок.
Буга чейин университеттин студенттери көптөгөн кайрымдуулук акцияларын өткөрүшүп, Военно-Антоновкадагы жетим балдар үйүнө жана Бишкек шаарындагы карылар үйүнө жардам беришкен.
"Себаттын" бүтүрүүчүлөрүнөн үмүт зор
Өткөн жумада Бишкектеги опера жана балет театрында Эл аралык "Себат" билим берүү мекемесинин бүтүрүүчүлөрүнүн Акыркы коңгуроо салтанаты болуп өттү. Салтанатта Ч.Айтматов атындагы уландар лицейинен 80, "Айчүрөк" кыздар лицейинен 46 бүтүрүүчү түрк, англис тилдеринен жана компьютер боюнча атайын сертификаттарды алышып, турмуш жолуна аттанышты.
Акыркы коңгуроо салтанатына мамлекеттик катчы Досбол Нур уулу, маданият жана маалымат министри Султан Раев, "Себаттын" президенти Орхан Инанды, Түркиядан жана Европа мамлекеттеринен келген 600дөн ашуун коноктор, демөөрчүлөр, ата-энелер катышып, бүтүрүүчүлөргө ак жол каалашты.
Мамлекеттик катчы Досбол Нур уулу өз сөзүндө "Себаттын" билим берүүдөгү ишмердүүлүгүнө бийик баа берди.
- "Себатты" мен өзгөчө элитардык мектеп деп эсептейм. 16 жылдын ичинде эң мыкты улан-кыздарды тарбиялап өстүрүп, кайра эле өз ата журтубузга кайрып берди. Сапаттуу билим берүүнүн үлгүсүн көрсөткөн "Себаттын" боордоштук кызматына ырахмат. Биз да республика боюнча ушундай тандалма балдарды окута турган мектептерди ачалы деп максат кылуудабыз. Бул багытта "Себат" бизге көмөктөшөт деген ишенимдемин, - деди Досбол Нур уулу.
Маданият жана маалымат министри С.Раев бүгүнкү бүтүрүүчүлөр түрк дүйнөсүнүн көпүрөсү болгон түрк тили аркылуу келечек муунга опол-тоодой эмгек өтөй ала тургандыгына бекем ишенээрин айтты. "Себаттын" президенти Орхан Инанды да бүтүрүүчүлөргө ата мекенге ак кызмат өтөгөн мекенчил, татыктуу адамдардан болушун тиледи.
- Ишмердигибизге быйыл 16 жыл болот. Ушул жылдары чоң ийгиликтерге жетиштик. Буга КР Президентинин, өкмөтүнүн, жалпы элдин жылуу мамилеси, чет өлкөлүк демөөрчүлөрдүн көмөгү зор болду, - деди Орхан Инанды мырза.
Өзгөчө белгилей кетчү жагдай, акыркы он алты жыл ичинде Кыргызстандын билим берүү системасына 60 миллион доллардан ашык инвестиция тартып келген. Акыркы үч жылдын ичинде эле 6 жаңы имараттар ишке киргизилген. Бүгүнкү күндө "Себаттын" курамына 21 мекеме кирип, 6789 окуучу жана студенттер билим алышууда. Жылдан жылга 6-класстан сынакка катышкан окуучулардын саны өсүүдө. Бул көрсөткүч лицейлердин заманбап орто билим берүүчү мектептерден экенин далилдейт. Үстүбүздөгү жылдын эле кабыл алуу сынагында жалпысынан 51 миң окуучу катышып, алардан 900 окуучу жетинчи класстарга кабыл алынды. Улам өркөнү өскөн лицейге ата-энелер да ыраазы экен. Мисалы, бүтүрүү кечесинде ата-энелердин атынан сөз алган Б.Алимова "Себаттын" билим берүүдөгү ишине өзгөчө ыраазычылыгын билдирди.
- "Себаттын" мугалимдери балдарыбызды өз баласындай көрүп, тарбиялашты. Эми балдарыбызга үмүт артып турган чагыбыз. Ал эми ушундай жаркыраган имараттарды курууга жардам берген спонсорлорду жүзүнөн тааныбаганыбыз менен жүрөгүбүз менен билебиз, - деди Б.Алимова.
Салтанатта "Себаттын" республикалык жана дүйнөлүк олимпиадада жеңип келген окуучуларына да медалдары расмий тапшырылды.
Шейшембиде болуп өткөн Билим берүү жана илим министрлигинин коллегиясынын жыйынында окуу жай мекемелерин лицензиялоонун жаңы нормативдик-укуктук базасы, академик Алышбаев атындагы Ысык-Көл кооперация институтун мамлекеттик аттестациядан өткөрүү, Илим, инновациялар жана илимий-теxникалык маалымат департаментинин иш-абалы тууралуу маалыматтар угулуп жана ошондой эле агрардык багытта билим берген агартуучуларды мамлекеттик сыйлыктарга көрсөтүү сунушу каралды.
Илим, инновациялар жана илимий техникалык маалымат департаментинин директору С.Сарбановдун айтымында, илимий сфераны уюштуруу жана башкаруунун дүйнөлүк тажрыйбасы көрсөткөндөй, Кыргызстан сыяктуу илимий потенциалдын темпин тездетүүгө умтулган мамлекеттерде илимий башкарууну борборлоштурууну күчөтүү тенденциясы байкалат. Андыктан 2012-жылга чейин илимди өнүктүрүүнүн Мамлекеттик программасын иштеп чыгуу жана кабыл алуу сунушталууда. Анда принциптер аныкталып, мамлекеттин, илимий коомчулуктун жана менчик сектордун ролдору так чектелиши зарыл. Б.а. мамлекеттин жоопкерчилиги (коомчулуктун кызыкчылык сферасы) кайсы чектен аяктап, илимий коомчулуктун же менчик бизнестин жоопкерчилиги кайсы чектен башталаарын билүүбүз шарт.
Коллегиянын соңунда КР Билим берүү жана илим министрлиги К.Скрябин атындагы Кыргыз агрардык университетинин 75 жылдыгына карата окуу жайдын ректору Б.Сыдыков баш болгон бир катар окутуучуларын билим берүү тармагына сиңирген көп жылдык жемиштүү эмгектери үчүн Кыргыз Республикасынын мамлекеттик сыйлыктарына, Ардак грамоталарга көрсөтүү тууралуу мамлекет башчысы К.Бакиевге өтүнүч кат жолдоо чечимин кабыл алышты.
Окутуучулар педагогикалык устат мектебин аякташты
"EdNet" Билим берүү мекемелеринин Ассоциациясы жана "TeachEX" Жогорку билим берүү академиясы тарабынан кесиптик чеберчилигин жогорулатуу үчүн алгачкы педагогикалык устат мектебинен билим алып жаткан үч жүзгө жакын кыргызстандык жаш окутуучулар "TeachEX" Академиясынын күбөлүгүн алышты.
Күбөлүк тапшыруу аземи Ассоциациянын Академиялык Кеңешинин 27-майда өткөн жыйынында болду. Улуттук китепканада өткөн жыйынга ЖОЖдордун жетекчилери, КРнын Билим берүү жана илим министрлигинин кызматкерлери жана EURASHEнын генералдык катчысы Стефан Дельплейс катышты.
Кыргызстандын бардык жогорку окуу жайларынан тандалып алынган окутуучулар 2007-жылдын август айынан баштап ар кайсы багыт боюнча 7 модул угушкан. Педагогикалык устат мектеби дүйнөлүк деңгээлде окутуучулардын билимин өркүндөтүп, тажрыйба алмашууга жакшы өбөлгө түзүп келет. Бул мектептин бүтүрүүчүлөрү да ушундай мүмкүнчүлүккө ээ болушту.
"EdNet" 2003-жылдан бери иш алып барууда жана ал Борбор Азиядагы алдыңкы билим берүүчү мекеме болуп эсептелет.
Ассоциация Борбордук Азия мамлекеттеринин экономикалык абалын жогорулатуу максатында бизнес жана билим берүүнүн өнүгүшүн колдоого алып келет. Анын карамагына Кыргызстандын, Казакстандын жана Тажикстандын 30 жогорку окуу жайы менен 4 бизнес-компаниясы кирген. Учурда Ассоциация билимдин сапатына чоң көңүл бөлүп, билимдин сапатын жогорулатуу, билимдин ички жана сырткы сапатын баалоонун ыкмасын түзүү, бүтүрүүчүлөрдү иш менен камсыз кылуу, окутуучулардын кесиптик чеберчилигин жогорулатуу боюнча иш жүргүзүүнү чыңдап келет.
Жумгалдык окуучулар күч сынашышты
Жумгал районунда 9-11-класстардын окуучуларынын ортосунда экинчи жолу юридикалык олимпиада өткөрүлдү.
Жумгал райондук билим берүү бөлүмүнүн адиси С.Кадыровдун айтымында, олимпиада жаштардын укуктук аң сезимин жогорулатуу боюнча мамлекеттик саясатын эске алып, ошондой эле райондогу жөндөмдүү жаштарды юридикалык билим алууга багыттоо максатында уюштурулду. Олимпиаданы "Ларк" Коомдук Бирикмесинин Жумгал филиалы, Жумгал райондук билим берүү бөлүмү, Кыргыз мамлекеттик юридикалык академиясы менен биргелешип өткөрүштү. Жарышка 11-класстардан 20 окуучу, 9-класстардан 10 окуучу катышты. Алардын билимин юристтер, билим берүү башкармалыгынын өкүлдөрү текшеришти. Натыйжада 1-орунду 65 упай топтоп С.Медетов атындагы орто мектептин окуучусу Турусбеков Дастан жеңип алып, КМЮАнын студенти болуп калды. Калган 2-3-орундарды алган окуучулар баалуу сыйлыктар менен сыйланышты.
Спорт - ден соолуктун булагы
Жумгал районунун окуучулары спорт мелдештерин өткөрүшүп, ден соолуктарын чыңдашууда.
Спартакиада Президенттин 2006-жылдагы №23 жарлыгын жүзөгө ашыруу максатында райондо экинчи жолу өткөрүлдү. Ага райондогу 24 мектептин ичинен 22 мектептин окуучулары катышты. Эки күнгө созулган мелдеште балдар арасындагы волейбол оюнунда 1-орун М.Өмүрканова атындагы орто мектептин окуучуларына ыйгарылып, музыкалык борборлуу болушту. Кыздар арасындагы мелдеште Арал айылындагы Б.Кожоналиев атындагы мектептин кыздары алдыга чыгышса, футболдо Т.Турсунбаев атындагы мектеп биринчиликти алышты. Баскетбол оюнунда биринчилик Т.Турсунбаев атындагы орто мектепке тийди.
Демөөрчүлөр тарабынан алдыңкы мектептерге футбол, волейбол, баскетбол топтору жана волейбол сеткалары ыйгарылды.